钦定古今图书集成/方舆汇编/职方典/第1215卷 > 《渌水池记》杨大异
## 钦定古今图书集成/方舆汇编/职方典/第1215卷 > 《渌水池记》杨大异

凡天地间瑞应之事，古君子盖罕言也，惟有关于世
教之大者而后书。故颛帝因水瑞而定纪官之名，羲
禹因河洛而起图书之奥，皆所以立治源于万邦，阐
理学于亘古，其亟称于水也则宜。而自汉唐以迄于
今，名溪美泉，托佛老以为奇，是岂古君子之道哉？惟
醴之渌水，独发秀于泮宫，儒居其间，亶为教思之助。
凡邑士之功名事业，皆以其湮辟卜衰盛焉，亦可谓
关于世教之大者矣。而乃湮于巨室，几百年而未之
复。幸而复矣，则又湫隘偪侧于民居之傍，未有能开
闭疏滞，发灵宣秘者。夫何名教之乐，不如游观之快；
《诗》《书》之味，不如佛老之奇？每窃惑之，思一归乡邦，辑
吾党以开盛观。偶自蜀之荆，自荆之吴，继以将抵湖
右，未之遂也。邑士丁普伯、黎世鼎等以书来兰江道
院，曰：“吾邑史大夫下车以来，以刚正之才，施经纶之
蕴，三月而化，百废具兴。”迈止泮宫，爰瞻绿沼，召诸生
而诹焉，曰：“是水之出，所以兆吾道之隆也。今既不可
安于固陋，然亦岂为美观而已？丽泽之兑，养正之蒙，
宜于是取焉。”乃度地审势，即日鸠工，宅帑供其费，学
职分其役。方池泓然，增广视昔五倍，而浚深且倍之。
池北大建厅馆，与讲堂并而南向，翼以绕垣。外建门
室。自大成殿以至斋庑门戟，凡诸生藏修讲习之所，
悉葺而新之。阖邑之士与夫四方之宾，相与游焉息
焉。后映凤冈梧岭之秀，前挹丁仙萍实之祥。地灵翕
依，天光焕发，骎骎焉，洙泗伊洛之气象，盖先是所未
有也。子盍志之大异，自顾不才，曩者是池之始复也
与？今湖漕丁大监，首窃太常第，人以为是池之应。今
闻此举，与有荣焉。然常谓“道原于天者也，气运于地
者也。”夫是气之运于地也，其机固未始息也，而其显于人者，则若是其难焉，况于道乎？非悠久“之功则不
能复，非刚大之力则不能成。观斯水也，则道在目睫
间矣。”吾党之士，继自今以往，涵泳于斯，弦诵于斯，必
思夫“浴沂咏归”之意味，必勉以盈科达海之工夫。如
是则业可以光大，而邑大夫作成之意遂矣。昔白石
钱先生之尹斯邑也，实以道学淑吾邑，盖尝有志于
是焉，而未获遂，则大书于石，以张本于后，其用心亦
仁矣。而形势之大成，规制之大备，乃于今大夫见之。
岂非天之时、地之灵、人之贤，三会而然欤？是有光于
白石也已。是为记。